Van Graan mor oor Schoeman-slenter | Netwerk24
Els inspirasie vir jonges van Presidentebeker
Van Graan mor oor Schoeman-slenter
03 Desember 2019 15:23
Johann van Graan, afrigter van Munster, het gevra dat daar strenger opgetree word teen rugbyspelers wat pale se sponsbedekking oplig tydens wedstryde.
Die voormalige Bulle-stut Pierre Schoeman is in die spervuur ná Vrydagaand se wedstryd teen Munster. Foto: Getty Images
Hy het dié pleidooi gelewer nadat Munster Vrydagaand teen Edinburgh in die Pro14-reeks met 16-18 verloor het.
Die oud-Bul Pierre Schoeman, wat sedert verlede seisoen vir Edinburgh in die voorry sak, was ná afloop van die kragmeting 'n groot besprekingspunt.
Hy het in 'n stadium die sponsbedekking by een van die pale opgelig toe Munster op Edinburgh se doellyn op die aanval was.
Schoeman het dit gedoen in 'n poging om Munster te verhoed om 'n drie te druk deur die bal teen die bedekking te plaas.
Munster het uiteindelik gaan druk, maar Jack O'Donoghue, die kaptein, het die optrede steeds onder die Italiaanse skeidsregter Marius Mitrea se aandag gebring.
This is insane. Mitrea says "drop it", Schoeman ignores him and Mitrea just… plays on.
Mitrea het Edinburgh net gewaarsku.
"Volgens my mag jy dit nie doen nie," het Van Graan aan die webblad The42 gesê.
"Dit gaan oor die veiligheid van die spel. Daar was 'n ander soortgelyke voorval en dit het op 'n geelkaart en 'n strafskop uitgeloop.
"Ons moet probeer om by die waardes van die spel te hou. Ek gaan nie verder daaroor kommentaar lewer nie, maar veiligheid moet altyd eerste kom.
"As iemand die (onbedekte) paal tref en iets gebeur met hom ... dit is regtig frustrerend," sê Van Graan.
Volgens Wêreldrugby se reëls, word 'n drie toegeken wanneer 'n aanvallende speler die bal in die teenstanders se doelgebied druk, teen 'n paal of bedekking om die paal.
* Edinburgh het intussen Dinsdag bekendgemaak dat die 25-jarige Schoeman sy kontrak verleng het.
Daar word nie aangedui tot wanneer Schoeman sy rugby in die Skotse hoofstad sal speel nie, met Edinburgh wat bloot aandui dat hy hom op lang termyn tot die klub verbind het. – Sport24